வில்லனாக 'தாரை தப்பட்டை' ஆர்.கே.சுரேஷ் அவ்வளவு கச்சிதம். பதவிக்காக அவர் எடுத்துவைக்கும் ஒவ்வொரு அடியும் ரணகளம், ரத்தக்களம். தாடிக்குள் புதைந்திருக்கும் அந்தக் கண்களிலும், குட்டியூண்டு தெரிகிற சதைகளிலும் அனல் ஆக்ரோஷம். ராதாரவி ஸ்க்ரீனில் இருந்தாலே, அவரது ஆளுமை சூழ்நிலையை சூடாக்குகிறது. நடிகர் சங்கத் தேர்தலில் ராதாரவி - விஷால் இடையிலான சம்பவ சாயலிலேயே படத்திலும் இருவருக்கும் சிற்சில சிச்சுவேஷன், பற்பல வசனங்களை வைத்திருப்பது... சூப்பரப்பு! (சாம்பிள்: ராதாரவியின் வலதுகை நமோ நாராயணன் ‘அண்ணன் நெனைச்சா உன் பேரனுக்கு என்ன பதவி வேணும்னாலும் கிடைக்கும்’ என்று விஷாலின் அப்பத்தாவிடம் சொல்ல, அந்த அப்பத்தா, ’யாரும் என் பேரனுக்குப் பதவி வாங்கிக் குடுக்க வேண்டிய அவசியமில்லை. என் பேரன் நெனைச்சா எந்தப் பதவிலயும் அவனே போய் ஒக்கார்ந்துக்குவான். உங்கொண்ணனுக்கு பதவி வேணும்னா என் பேரன்கிட்ட கேளு”!) வழக்கம் போல, படத்தில் ஆங்காங்கே கிச்சுகிச்சு மூட்டுகிறார் சூரி.